ยานยนต์ญี่ปุ่นปิดตัวหลายเดือน
คาดอุตฯ ยานยนต์ญี่ปุ่นเจอหนัก หยุดการผลิตนานหลายเดือน ไม่ใช่สัปดาห์
21 ส.ค. 2554

คาดอุตฯ ยานยนต์ญี่ปุ่นเจอหนัก หยุดการผลิตนานหลายเดือน ไม่ใช่สัปดาห์
รอยเตอร์สรายงานอ้างนักวิเคราะห์อุตสาหกรรมยานยนต์โลกเมื่อวันที่ 25 มี.ค. ต่างเห็นตรงกันว่าหายนภัยทางธรรมชาติที่ทำให้การผลิตรถยนต์ของบริษัทผู้ผลิตสัญชาติญี่ปุ่นที่ชะงักไปแล้ว 2 สัปดาห์นั้น อาจจะกินเวลานานนับเดือน กว่าจะกลับมาเดินเครื่องผลิตกันใหม่ได้
รายงานระบุว่า รถยนต์สมัยใหม่จะมีชิ้นส่วนประกอบต่างๆ เป็นจำนวนมากชิ้น โดยหลังจากเกิดแผ่นดินไหวและคลื่นยักษ์สึนามิถล่มนั้นได้ส่งผลกระทบต่อบริษัทประกอบชิ้นส่วนรถยนต์มากถึง 500 บริษัท ในภาคตะวันออกเฉียงเหนือของญี่ปุ่น โดยเฉพาะชิ้นส่วนประเภทอิเล็กทรอนิกส์ และชิ้นส่วนที่ผลิตจากเรซินต่างๆ ซึ่งจากภาวะดังกล่าวได้ส่งผลกระทบต่อการผลิตรถยนต์เป็นลูกโซ่ต่อเนื่องไปทั่วโลก
“เรากำลังอยู่ในสถานะที่ได้แต่รอความหวังว่าทุกอย่างจะดีขึ้น ที่กว่าสถานการณ์ปกติจะกลับมานั้นจะต้องรออีกนานแสนนานทีเดียว” เคิร์ต แซงเกอร์ นักวิเคราะห์ยานยนต์ของกองทุนดอยช์ ซีเคียวริตี ในกรุงโตเกียว กล่าว
ทั้งนี้ ก่อนเกิดเหตุแผ่นดินไหวและสึนามินั้น อุตสาหกรรมยานยนต์ของญี่ปุ่นซึ่งมีมูลค่าทั้งสิ้นราว 7 แสนล้านเหรียญสหรัฐ เพิ่งจะกลับสู่ภาวะฟื้นตัวจากวิกฤตเศรษฐกิจเมื่อ 3 ปีก่อนได้ โดยบริษัทผู้ผลิตต่างย้ายฐานการผลิตไปยังต่างประเทศ และลดต้นทุนเพื่อทดแทนกับค่าเงินเยนที่แข็งตัวมาตลอด
อีกทั้งเมื่อเกิดเหตุภัยธรรมชาติดังกล่าวขึ้นเมื่อวันที่ 11 มี.ค. โรงงานนากะของบริษัท เรเนซัส อิเล็กทรอ นิกส์ คอร์ป ซึ่งเป็นบริษัทซัพพลาย เออร์ชิ้นส่วนประกอบรถยนต์ที่สำคัญ ซึ่งผลิตชิ้นส่วนมากถึง 1 ใน 5 ของโลก ตั้งอยู่ในจังหวัดอิบารากิก็ได้รับความเสียหายหนัก
นักวิเคราะห์ประเมินว่า หากเกิดสถานการณ์เลวร้ายที่สุดขึ้น ปริมาณการผลิตรถยนต์ทั่วโลกอาจจะดิ่งเหวลงถึง 30% ภายใน 6 เดือนนี้
“เป็นสถานการณ์ที่คาดไม่ถึงจริงๆ” ทัตสุโอะ โยชิดะ นักวิเคราะห์จากธนาคารยูบีเอส กล่าว
ทั้งนี้ ค่ายรถผู้ผลิตของญี่ปุ่นต่างเร่งเดินหน้าการผลิตในฐานการผลิตต่างประเทศตามสต๊อกชิ้นส่วนที่เหลืออยู่เท่านั้น แต่ทว่าในอีกไม่ช้าสต๊อกชิ้นส่วนประกอบเหล่านี้ก็จะหมดลง โดยในช่วงสัปดาห์นี้ โตโยต้า มอเตอร์ ได้แจ้งไปยังดีลเลอร์และคนงานในอเมริกาเหนือว่าผลผลิตอาจจะลดลง ขณะที่การผลิตในญี่ปุ่นเองนั้น ค่ายรถต่างๆ ไม่ว่าจะโตโยต้า นิสสัน และฮอนด้า ยังอยู่ในสถานะระงับการผลิตอยู่
“เป็นเรื่องยากที่จะทำนายได้ว่า เราจะสามารถกลับมาเดินเครื่องผลิตได้อีกนานเท่าไหร่” โตชิตาเกะ อิโนชิตะ โฆษกของนิสสัน กล่าว